Teinihakkeri kyykytti Suomen viranomaisia. Hän kaatoi muun muassa eduskunnan, ministeriöiden ja Puolustusvoimien nettisivut.

Teinipoika aloitti rikostehtailunsa Valkeakoskella viime vuoden helmikuussa.

Hän mainosti Youtube-tileillään ohjelmistotyökalua, jolla olisi voinut ladata netistä pelejä. Tosiasiassa ohjelmistotyökalu oli haittaohjelma, jonka teinipoika oli itse koodannut. Ohjelman latasi ainakin 1 500 tietokoneenkäyttäjää, joiden koneet saastuivat.

Teinipoika käytti saastuneita koneita palvelunestohyökkäyksiin, ja hänen moukarinsa alle joutuivat useat eri Suomen viranomaiset.

– Palvelunestohyökkäysten kohteena on ollut merkittäviä viranomaisia ja teko on aiheuttanut uhkaa tietoturvallisuudelle ja internetin toiminnalle kyseisten viranomaisten sekä palveluja käyttävien henkilöiden tai oikeushenkilöiden osalta, lukee syyttäjän laatimassa tuomioesityksessä, jonka oikeus vahvisti.

Teinipoika väsäsi palvelunestohyökkäystä varten graafisen käyttöliittymän.

Sen avulla hän kaatoi esimerkiksi eduskunnan, valtioneuvoston, valtiovarainministeriön, sosiaali- ja terveysministeriön, Puolustusvoimien ja Kelan nettisivut viime vuoden helmi- maaliskuun välisenä aikana. Esimerkiksi ministeriöiden nettisivut olivat kaatuneina tai niissä ilmeni merkittävää haittaa yli kymmenen tunnin ajan.

Poika jäi kolttosistaan kiinni, ja hän oli tutkintavankeudessa yhdeksän päivän ajan maalis-huhtikuun vaihteessa. Poika pääsi vapaaksi, ja kuukauden päästä hän jatkoi rikostehtailuaan.

Teinipoika murtautui 3 500 käyttäjän tietokoneeseen levittämänsä haittaohjelman avulla. Saastuneita tietokoneita olisi pystynyt käyttämään palvelunestohyökkäyksiin. Poika antoikin tuntemattomiksi jääneille henkilöille mahdollisuuden käyttää hänen luomaansa bottiverkkoa, jolla palvelunestohyökkäyksiä pystyi tekemään.

Tämän lisäksi vuonna 1998 syntynyt poika sai ainakin 50 tietokoneenkäyttäjän työpöydän hallintaansa. Hän siis näki reaaliaikaisesti, mitä yksittäinen käyttäjä teki tietokoneella.

– Kuulusteluissa hän kertoi, että joku oli kirjoittanut esimerkiksi pankkitunnuksia ja salasanoja, ja että hän näki niitä, tutkinnanjohtaja Ossi Kaario sanoi Sisä-Suomen poliisista IS:lle aiemmin.

Poika myönsi rikokset, ja asiasta käytiin niin sanottu syyteneuvottelu. Se takasi pojalle yleistä oikeuskäytäntöä lievemmän rangaistuksen.

Hän syyllistyi 5 000 törkeään tietomurtoon, törkeään tietojärjestelmän häirintään ja vaaran aiheuttamiseen tietojenkäsittelylle. Rikokset tapahtuivat viime vuoden helmikuun ja tämän vuoden maaliskuun välisenä aikana.

Hän sai vuoden ehdollisen vankeusrangaistuksen. Tämän lisäksi poika joutuu maksamaan asianomistajille yhteensä lähes 3 400 euron korvaukset, jotka aiheutuivat nettisivujen korjaustöistä. Poika on nykyään 19-vuotias.

Oikeus katsoi myös vuonna 1998 ja 2000 syntyneiden poikien syyllistyneen tietoverkkorikosvälineen hallussapitoon nuorena henkilönä. Pojat pitivät hallussaan graafista käyttöliittymää, joilla palvelunestohyökkäyksiä olisi voinut tehdä. Pojat eivät kuitenkaan varsinaisesti käyttäneet ohjelmaa.

Myös pojat osallistuivat syyteneuvotteluun, ja he myönsivät rikokset. Oikeus jätti heidät rangaistukseen tuomitsematta myöntämisen takia. Myös se vaikutti oikeuden päätökseen, että pojat olivat teon aikaan alaikäisiä.

Pirkanmaan käräjäoikeus antoi asiassa ratkaisun torstaina.